'Geen gemene spel word vermoed' | George Herald
GEORGE NUUS - Die dood van die 94-jarige mev. Eileen Venter van die Tuiniqua-ouetehuis wie se liggaam op 18 November verlede jaar in haar woonstel gevind is, word steeds deur die polisie ondersoek, maar "geen gemene spel word vermoed nie", het kapt. Malcolm Pojie, Suid-Kaapse polisiewoordvoerder by navraag gesê.
"Geen arrestasie is nog gemaak in verband met die bewerings en gerugte (dat sy vermoor is) nie. Daar is tans geen bewyse wat die gerugte en bewerings steun dat die dame vermoor is nie. Die polisie se ondersoek gaan wel voort. Geen gemene spel word tans vermoed nie. Indien enige bewyse vir die teendeel opduik, moet dit aan die ondersoekbeampte, sers. Patrick Songwiqi bekend gemaak word sodat dit ondersoek kan word."
Sers. Songwiqi kan gebel word by 044 803 4762.
Die George Herald het verlede jaar berig dat Venter se bebloede liggaam op die oggend van 18 November deur haar buurvrou gevind is.
Dieselfde oggend, vermoedelik voordat haar liggaam gevind is, het 'n man met twee sakke vol goed van Tuiniqua se kant af oor 'n hakiesdraadheining na 'n aangrensende erf oorgeklim. In die proses het 'n paar pantoffels van Venter en 'n tekkie op die draad agtergebly.
Die vrou deur wie se erf die man geloop het, Truida Oosthuizen, het gesê sy het Tuiniqua se kantoor gebel om hulle in te lig. Sy het die polisie ook ontbied, maar die man was reeds weg toe hulle opdaag. Daar het glo ook items op die grond geval aan Tuiniqua se kant van die draad asook in Oosthuizen se erf. Dit wat Oosthuizen in haar erf opgetel het, het Venter se kleindogter later as haar ouma s'n geïdentifiseer.
Op die dag van Venter se begrafnis is haar familie ingelig dat die teraardebestelling uitgestel moes word vir 'n nadoodse ondersoek. Dit was nadat 'n dokter geweier het om 'n doodsertifikaat uit te reik uit die aard van 'n kopbesering van die oorledene.
Die polisie het in Desember by navraag bevestig dat die uitslag van die post mortem gedui het op 'n hou teen die kop met 'n stomp voorwerp ('blunt force').
Venter se kleindogter, Ulricke Petho, het verlede jaar aan die George Herald gesê dat daar glo opdrag gegee is dat Venter se bebloede woonstel skoongemaak moes word, en 'n kussing en twee matte is glo gewas voordat dit aan die familie besorg is. Toe Petho en haar ouers Venter se woonstel die middag van haar dood besoek het om haar besittings te gaan oppak, het hulle agtergekom dat daar van haar besittings weg was, onder meer juweliersware en haar selfoon.
'n Paramedikus van 'n ambulansdiens het Venter blykbaar op die toneel dood verklaar. Volgens Petho is die familie deur Tuiniqua ingelig dat die oorsaak van haar dood 'n "massiewe hartaanval" was.